**Cioc, cioc la poarta inimii tale**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi m-am trezit zâmbind, nu-i o-ntâmplare,

Ce căutai prin visul meu? Te-ascult…

Mi-ai spus că ai venit pentru consult,

Durerea ta nu sufer-amânare.

Ce-i zgomotul acesta-n stetoscop?

Eşti tahicardic sau hipertensiv

Ori poate doar în mod ostentativ

Inima ta alergă în galop?

Chiar de e vis, tu ştii, eu nu mă joc,

Recurg la tehnici vechi, atemporale

Şi îi şoptesc încet inimii tale:

Pot să te vindec. Îmi deschizi? Cioc, cioc...

- M-am rătăcit și inima-i nebună,

Nu stă un ceas, numai la tine vrea,

Știe că numai tu poți vindeca

Dureri, tristeți... totul cu voie bună.

Aș vrea să mă consulți să vezi că febra

S-a instalat și arde ca un jar

Și cine știe, de nu fac pojar -

Când delirez recit chiar și algebra.

La tine-n „terapie” fă-mi un loc

Dă-mi tratamentul care răcorește

Canicula ce-n sufletul meu crește -

Deschide-mi poarta inimii... cioc, cioc...

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014